KIRJALLINEN KYSYMYS E-2471/97 komissiolle esittäjä(t): Hiltrud Breyer (V) (16. heinäkuuta 1997)

Aihe: Zweibrückenin sotilaslentokenttä

1. Onko komissio tietoinen siitä, että Konver I -ohjelmalla rahoitettavia entisen Zweibrückenin sotilaslentokentän infrastruktuuritoimia ei kohdisteta ensisijaisesti pk-yrityksiin vaan lähinnä niiden avulla luodaan infrastruktuuriyhteydet Designer-Outlet-Centerille (DOZ), jossa suurilla muotialan yrityksillä on yhteensä 48 000 m2 myyntipinta-alaa jäännös- ja erityiseriään varten? Onko tällaisten toimien rahoittaminen Konver-ohjelman avulla yhdenmukaista ¨yhteisön Konver-aloitteen¨ periaatteen kanssa, jonka mukaan tuetaan lähinnä pk-yrityksiä?

2. Mikä oli komission toiminnan oikeudellinen perusta, kun se myönsi 22.12.1993 antamansa päätöksen (EFRE Nro 93.02.10.013), joka koski yhteisön osuutta Euroopan aluekehitysrahastosta (=EFRE) yhteisön Konver-aloitteeseen liittyvää Rheinland-Pfalzin toimintaohjelmaa varten, 2 artiklassa Konver-määrärahoja 1,37 miljoonaan ecuun saakka toimille, jotka perustuvat Zweibrückenin entisen sotilaslentokentän hyödyntämiseen lentoliikenteessä?

3. Mitä oikeudellista perustaa komissio on soveltanut myöntäessään valtuudet poiketa tavanomaisista jakoperusteista nk. pilottihankkeiden kohdalla (päätöksen 3 artikla)? Jos tälle ei ole oikeudellista perustaa, miten se vaikuttaa jo maksettuihin määrärahoihin?

4. Komissio on myöntänyt yhteisön tukea sillä ehdolla, ettei lentokenttää hyödynnetä reitti- tai tilauslentojen hyväksi. Onko komissio tietoinen siitä, onko tilaus- tai reittilentojen aloittamiseen Zweibrückenin lentokentällä jo anottu lupaa tai onko tällaiseen jo mahdollisesti suostuttu tai ollaanko tällaista suunnittelemassa?

5. Onko ¨Aeroville-Zweibrücken¨- hankkeen säännöllisten tarkastusten yhteydessä komission tietoon tullut, että ¨Flughafen-Nord¨ -osa-alueen kohdalla olisi poikettu sallituista ehdoista? Jos on, niin mitä seurauksia komissio arvelee tällä olevan hankkeen tukikelpoisuudelle?

6. Saako ¨Zweibrückenin lentokenttä¨ yhteisön tukea myös Konver II -ohjelmasta? Jos vastaus on myönteinen, niin miten paljon yhteisön tukea myönnetään, mihin tarkoitukseen se on käytettävä ja mihin ajankohtaan mennessä tuki on maksettava?

Komission jäsenen Monika Wulf-Mathiesin komission puolesta antama vastaus (15. syyskuuta 1997)

1. Komission Rheinland-Phalzin viranomaisilta saaman Konveria koskevan loppukertomuksen mukaan Euroopan aluekehitysrahaston (EAKR) yhteisrahoittamien toimenpiteiden tarkoituksena oli muuttaa Zweibrückenin vanha sotilaslentotukikohta siviili-ilmailutarkoituksiin. Tämä noudattaa 22 joulukuuta 1993 tehtyä päätöstä eikä vaikuta mitenkään komission Konveria koskevissa suuntaviivoissa ilmaistuun aikomukseen korostaa pk-yritysten luomista tai kehittämistä edistämällä vaihtoehtoisia taloudellisia toimintoja. Zweibrückenin lentotukikohdan muuntamista koskeva suunnitelma on päinvastoin osa tämän paikan kokonaiskehityssuunnitelmaa, ja sen tarkoituksena on erityisesti eheyttää lentoaseman tarjoamat mahdollisuudet erityisyritysten houkuttelemiseksi alueelle ja työpaikkojen luomiseksi.

2. ja 3. Komission 22 joulukuuta 1993 tekemän päätöksen 3 artiklassa (eikä 2 artiklassa, kuten kysymyksessä sanotaan) tukea myönnetään korkeintaan 1,37 miljoonaa ecua ilmailuun liittyviin toimenpiteisiin.

Rakennerahastoasetuksissa tai komission Konveria koskevissa suuntaviivoissa ei suljeta pois mahdollisuutta rahoittaa ilmailuun liittyviä toimenpiteitä. On kuitenkin totta, että kyseisenä ajanjaksona komissio noudatti ilmailuliikenteen ja erityisesti Euroopan laajuisten verkkojen osalta yhteistyössä jäsenvaltioiden kanssa kehitettyä politiikkaa, jonka mukaisesti lentoasemille, joiden liikennemäärät olivat vähäiset, myönnettäisiin yhteisön tukea ainoastaan sellaisilla syrjäisillä alueilla, jotka olivat yli 100 kilometrin päässä yli miljoona matkustajaa vuodessa vastaaottavasta lentoasemasta. Zweibrücken ei täytä tätä edellytystä. Zweibrückenin muuntamista koskevassa suunnitelmassa ei kuitenkaan ennakoitu lentoaseman käyttöä reitti- tai tilauslentoihin. Kuten edellä on mainittu, investointien tarkoituksena oli toteuttaa innovatiivinen suunnitelma, johon kuului muun muassa sellaisten yritysten houkutteleminen alueelle, jotka olivat erikoistuneet ilmailuun liittyvään toimintaan. Tämän uuden lähtökohdan vuoksi komissio hyväksyi hankkeen toimenpideohjelmaan kuuluvana pilottihankkeena.

4. Komissiolla ei ole tietoa siitä, onko tällaisia hakemuksia jätetty.

5. Komissio on saanut Rheinland-Phalzin viranomaisilta tiedon alkuperäisen kehyssuunnitelman muutoksesta ja katsoo, että tämä muutos on hyväksytyn ohjelman mukainen.

6. Kyllä. Tähän mennessä on toimenpiteen ¨vanhojen sotilasrakennusten kunnostus ja muuntaminen¨ mukaisesti kunnostettu ja muutettu siviilikäyttöön viisi rakennusta ja Zweibrückenin lentoasema. Kyseinen toimenpide saa yhteensä 1 574 miljoonaa ecua EAKR:sta koko kaudella 1994-1999.